Annað er bara meðalmennska enda fer fjarri að allir staðir , borgir eða lönd séu sköpuð jöfn . En hún á samt sína ágætu spretti . Lesa má um borgina í þaula hér en í stuttu máli er þetta fjarri því leiðinlegur áfangastaður svona í tvo til þrjá sólarhringa . Þá leiðist þér bara ef þú ætlar þér að leiðast . Að því sögðu höfum við klambrað saman fimm stöðum í borginni sem gera dvöl þar töluvert ljúfari en ella : Miðbæjartorgið Römerberg er staður staðanna í miðborg Frankfurt . Þetta ágæta litla torg er eins þýskt og bjór og pylsur og góðu heilli hefur velflestum byggingum hér verið viðhaldið lengur en í fimm mínútur . Sem merkir að á meðan þú sötrar ljúfan heimamjöðinn geturðu virt fyrir þér merkilegar byggingar sem sumar hverjar voru reistar á svipuðum tíma og Ingólfur Arnarson „ fann ” Ísland . Víst er hér múgur og margmenni alla sólardaga ársins og víst kostar bjórinn og maturinn eilítið meira en á velflestum öðrum stöðum borgarinnar en þá ber að hafa í huga að þú ert að vitna dálítið sérstakt allt í kring algjörlega frítt . PS : Römerberg er oftast kallað Römer af heimafólki og stundum líka Rathausplatz enda stendur ráðhús borgarinnar við torgið . Torgið þótti það merkilegt á sínum tíma að frá fimmtándu öld og fram að þeirri nítjándu var þetta opinber staður fyrir vígslu konunga og drottninga landsins . Flóamarkaðurinn Jú , víst eru góðir flóamarkaðir í öllum borgum og bæjum bæði austan og norðan Alpafjalla en það eru ekki margir sem komast á topp tuttugu hjá Tripadvisor . Ekki sökum þess að flóamarkaðurinn hér sé endilega eitthvað betri en aðrir heldur meira út af stemmningunni . Hér er fólk almennt svo önnum kafið fimm daga vikunnar í viðskiptaborg að margir henda alfarið af sér beislinu um helgar og það finnst glögglega á flóamarkaðnum . Raunar eru tveir flóamarkaðir í borginni en reknir af sama aðila og svipað stórir . Einn við Schaimankai og annar við Lindseystraβe . Þeir aldrei opnir á sama tíma heldur skiptast á en einungis opnir á laugardögum frá 9 á morgnana til 14 á daginn . Kjörið að vappa hér um ef drykkja kvöldið áður hefur ekki gert þig algjörlega farlama . Og hver veit nema þú finnir einhver ómetanleg djásn fyrir klink . PS : spurðu starfsfólk á gististað hvar flóamarkaðurinn er hverju sinni . Þá sleppurðu við fýluferð . Aðalturninn Aðalturninn er léleg þýðing ritstjórnar á heitinu Main Tower . Sem væri sallafín þýðing ef um ensku væri að ræða því main tower þýðir bókstaflega aðalturninn á því tungumálinu . Hér í Frankfurt vandast þó málið aðeins og það tengist ánni Main sem rennur gegnum borgina . Main á þýsku þýðir nefninlega ekki „ aðal . ” Að því sögðu þá veit hvert mannsbarn í borginni hvar Main Tower er að finna og jafnvel þó svo sé ekki þá er sáraeinfalt að finna turninn þann . Þú lítur bara til himins 🙂 Main Tower er hæsti turn Frankfurt og þar nálægt toppnum er sallafínn útsýnisstaður sem opinn er almenningi . Þar líka veitingastaður og bar svona fyrir þá sem þurfa smá hughreystingu áður en gengið er út á útsýnispallinn . PS : veitingastaðurinn er tiltölulega móðins og þétt setinn flest kvöld vikunnar . Bókaði með fyrirvara til að verða ekki fyrir vonbrigðum . Eberbach klaustrið Hvað gera bændur , eða munkar í þessu tilfelli , þegar kirkjunnar æðstu prestar í Róm ákveða að leggja staðinn niður með manni og mús sísona ? Svarið við því fæst í Eberbach klaustrinu í hálftíma fjarlægð til vesturs frá Frankfurt . Ekkert stórkostlegt að sjá svona utanfrá en þegar inn er komið er auðvelt að átta sig á hversu magnað þetta fyrrum klaustur var og er ennþá . Þetta var bókstaflega hefðbundið kaþólskt klaustur þegar Vatíkanið ákvað í byrjun átjándu aldar að setja klaustrið af . Það þýddi að íbúarnir þurftu að finna sér annað til dundurs á orskotsstundu og engum skal koma á óvart að munkarnir snéru sér umsvifalaust að því að framleiða mjöð djöfulsins . Vín með öðrum orðum . Húsakynnin æði merkileg þegar inn er komið og gestir fá oftar en ekki að smakka Eberbach mjöðinn sem enn er bruggaður hér og þykir ekki dapur . Senckenbergsafnið Kannski að bera í bakkafullan læk að mæla með náttúrulífssafni fyrir ferðafólk . Þau söfn finnast jú víðast hvar og nútímamaðurinn hefur almennt talað tiltölulega lítinn áhuga á sögu manns og dýra frá aldaöðli . Engu að síður er Schenkenberg-safnið heimsóknar virði . Ekki aðeins er safnið í labbifjarlægð frá miðborginni heldur og er þetta merkilegra safn en margur heldur . Í fyrsta lagi er þetta annað stærsta náttúrlífssafn Þýskalands og þar með eitt af tíu stærstu slíku söfnum í Evrópu allri . Í öðru lagi er það enn staðsett á þeim stað sem það var opnað árið 1906 og byggingin sjálf ekkert slor . Í þriðja lagi hafa rekendur aldeilis nýtt sér tækni heimsins til að koma sögu manna og dýra til skila eins og kostur er . Hér er allt auðvelt og engin heimsókn hingað skilur ekkert eftir sig .